erhwenkuo/poetry-chinese-zhtw huggingface dataset:
滿江紅
作者：趙師俠（宋）

露冷天高，秋氣爽、千林葉落。驚初見、小桃枝上，盛開紅萼。淺淡胭脂經雨洗，剪裁瑪瑙如雲薄。問素商、何事鬥春工，施丹艧。芙蓉苑，顏如灼。曾暗與，花王約。要乘秋名字，並傳京洛。回首瑤池高宴處，桂花香裡驂高鶴。但莫教、容易逐西風，輕飄卻。
滿江紅
作者：趙師俠（宋）

涼入三湘，秋氣爽、江澄沙白。人慾去、離愁暗暗，莫留行色。盍在中朝陪鵷鷺，暫來南楚分風月。與元樞、鶚薦共扶搖，朝天闕。皇華使，和戎策。西府贊，中興業。有緇衣同美，武公勳烈。檣燕已知添別意，驪駒誰為歌新闋。恨此情、如月過中秋，圓還缺。
滿江紅
作者：趙師俠（宋）

去去春光，留不住、情懷索莫。那堪是、日長人困，雨餘寒薄。葉底青青梅勝豆，枝頭顆顆花留萼。嘆流年、空有惜春心，憑春酌。歌共酒，誰酬酢。非與是，忘今昨。且隨時隨分，強歡尋樂。世事燕鴻南北去，人生烏兔東西落。問故園、不負送春期，明年約。
沁園春
作者：趙師俠（宋）

雨接梅霖，風怯槐暑，麥天已秋。正榴燃紅炬，枝頭色豔，荷翻綠蓋，池面香浮。心景俱清，身名何有，且向忙中早轉頭。塵勞事，枉朝思夕計，細慮深謀。悠悠。不復徼求。但安分、隨緣休便休。縱官居極品，徒為美玩，家稱鉅富，未免閒愁。遇酒開顏，逢歡樂意，有似木人騎土牛。從他笑，看一朝解悟，八極遨遊。
沁園春
作者：趙師俠（宋）

羊角飄塵，金烏爍石，雨涼念秋。有虛堂臨水，披襟散發，紗幮霧卷，湘潭波浮。遠列雲峰，近參荷氣，臥看文書琴枕頭。蟬聲寂，向莊周夢裡，栩栩無謀。茶甌。醒困堪求。粗飽飯安居可以休。算け閒靜勝，吾能自樂，榮華紛擾，人謾多愁。習懶非痴，覺迷是病，一力那能勝九牛。俱休問，且追尋觴詠，知友從遊。
酹江月・念奴嬌
作者：趙師俠（宋）

枕山平遠。記當年小閣，牙床曾展。圍幅高深春晝永，寂寂重簾不卷。棹檥西湖，人歸南陌，酒暈紅生臉。困來無那，玉肌小倚嬌軟。堪恨身在天涯，曲屏環枕，此意何由見。想像高唐無夢到，獨擁閒衾展轉。物是人非，山長水闊，觸處思量遍。愁遮不斷，夜闌依舊斜掩。
酹江月・念奴嬌
作者：趙師俠（宋）

飄流蹤跡，趁春來、還趁春光歸去。九十韶華能幾許，著意留他不住。趲柳催花，催紅長翠，多少風和雨。蜂閒蝶怨，盡憑枝上鶯語。歸棹去去難留，桃花浪暖，綠漲迷津浦。回首重城天樣遠，人在重城深處。惜別愁分，凝暗有淚，總寄陽關句。不堪腸斷，恨隨江水東注。
酹江月・念奴嬌
作者：趙師俠（宋）

斜風疏雨，正無聊情緒，天涯寒食。煙重雲嬌春爛漫，卻得輕寒邀勒。柳褪鵝黃，池添鴨綠，桃杏渾狼藉。亂山深處，尚留些子春色。海燕未便歸來，踏青鬥草，誰與同尋覓。杜宇多情芳樹裡，只管聲聲歷歷。似勸行人，不如聞早，作個歸訊息。休教腸斷，夢魂空費思憶。
酹江月・念奴嬌
作者：趙師俠（宋）

曉風清暑，映湖光如練，山光如染。十里荷花香滿路，飛蓋斜敧妝面。一葉扁舟，數聲柔櫓，陡覺紅塵遠。六橋三塔，恍然圖畫中見。因念當日三賢，兩山佳處，應也經行遍。琢月吟風無限句，景物隨人俱顯。賀監風流，玄真清致，我亦情非淺。漁蓑投老，利名何用深羨。
酹江月・念奴嬌
作者：趙師俠（宋）

化工何意，向天涯海嶠，有花清絕。縞袂綠裳無俗韻，不畏炎荒煩熱。玉骨無塵，冰姿有豔，雅淡天然別。真香冶態，未饒紅紫春色。底事□落江南，水仙兄弟，端自難優劣。瘴雨蠻煙魂夢遠，寧識溪橋霜雪。薝蔔同芳，素馨為伴，百和清芬熱。悽然風熱，夜涼香泛明月。
酹江月・念奴嬌
作者：趙師俠（宋）

平生奇觀，愛登高臨遠，尋幽選勝。欲上層巔窮望眼，一半崎嶇危徑。萬瓦鱗鱗，四山簇簇，咫尺疏林映。山川城郭，恍然多少清興。殘照斜斂餘紅，橫陳平遠，一抹輕煙暝。何處飛來雙白鷺，點破遙空澄瑩。鶴嶺雲平，龍江波渺，不羨瀟湘詠。襟懷舒曠，曲欄倚了遠憑。
酹江月・念奴嬌
作者：趙師俠（宋）

韶華婉娩，正和風遲日，喧妍清晝。紫燕黃鸝爭巧語，催老芬芳花柳。灼灼花王，盈盈嬌豔，獨殿春光後。鶴翎初拆，露沾香沁珠溜。遙想京洛風流，姚黃魏紫，間綠如鋪纖。小蓋低迴雕欄曲，車馬紛馳圓囿。天雨曼珠，玉盤金束，佔得聲名久。留連朝暮，賞心不壓芳酒。
促拍滿路花
作者：趙師俠（宋）

栽花春爛漫，疊石翠巑岏。小亭相對倚，數峰寒。主人尋勝，接竹引清泉。鑿破蒼苔地，一掬泓澄，六花疑是深淵。向閒中、百慮け然。情事寄鳴弦。爐香陪茗碗，可望言。噴珠濺雪，歷歷聽潺湲。塵世知何計，不老朱顏，靜看日月跳丸。
促拍滿路花
作者：趙師俠（宋）

連枝蟠古木，瑞陰映晴空。桃江江上景，古今同。忙中取靜，心地盡從容。掃盡荊榛蔽，結屋誅茅，道人一段家風。任烏飛兔走匆匆。世事亦何窮。官閒民不擾，更年豐。簞瓢雲水，時與話西東。真樂誰能識，兀坐忘言，浩然天地之中。
永遇樂
作者：趙師俠（宋）

金昊行秋，季商回律，天氣佳處。瑞應皇家，祥開聖旦，寶曆綿基祚。瑤池人祝，鈞天樂奏，湛露宴均寰宇。萬花覆、千官盡醉，盛事頓超今古。中興天統，四三傳序，揖遜自歸明主。黃屋非心，蘿圖有永，遠付當今主。希夷高蹈，壽康長保，五世祖孫歡聚。尊之至，千秋令節，萬年聖父。
永遇樂
作者：趙師俠（宋）

秋滿衡皋，淡雲籠月，晚來風勁。一抹殘霞，數聲過雁，遠是黃昏近。憑高臨遠，倚樓凝睇，多少斷愁幽興。聽漁村、鳴榔隱隱，別浦暮煙收暝。湘妃起舞，芳欄紉佩，約略亂峰雲鬢。景物悲涼，楚天澄淡，過盡歸帆影。斜陽低處，遠山重疊，蕭樹亂鴉成陣。空無言，欄干憑暖，悶懷似困。
永遇樂
作者：趙師俠（宋）

日麗風暄，暗催春去，春尚留戀。香褪花梢，苔侵柳徑，密幄清陰展。海棠零亂，梨花淡佇，初聽鬧空鶯燕。有輕盈、妍姿靚態，緩步閬風仙苑。綠叢紅萼，芳鮮柔媚，約略試妝深淺。細葉來禽，長梢戲蝶，簇簇枝頭見。酡顏鬒髮，春愁無力，困倚畫屏嬌軟。只應怕、風欺雨橫，落紅萬點。
風入松
作者：趙師俠（宋）

溪山佳處是湘中。今古言同。平林遠岫渾如畫，更漁村、返照斜紅。兩岸荻風策策，一江秋水溶溶。蒼涯石壁景尤雄。人自西東。利名汩沒黃塵裡，又那知、清勝無窮。何日輕舠蓑笠，持竿獨釣西風。
鳳凰閣
作者：趙師俠（宋）

正薰風初扇，雨細梅黃暑溽。並搖雙槳去程速。那更黃流浩淼，白浪如屋。動歸思、離愁萬斛。平生奇觀，頗快江山寓目。日斜雲定晚風熟。白鷺飛來，點破一川明綠。展十幅、瀟湘畫軸。
蝶戀花
作者：趙師俠（宋）

柳眼窺春春漸吐。又是東風，搖曳黃金樹。宜入新春聞好語。一犁處處催耕雨。未有花須金縷縷。醉夢悠揚，似蝶翩躚舞。一枕仙遊何處去。覺來依舊江南住。
蝶戀花
作者：趙師俠（宋）

春到園林能幾許。昨夜疏疏，過卻催花雨。暖日晴嵐原上路。雕鞍暫系芳菲樹。仙洞同遊皆勝侶。翻憶年時，醉裡曾尋句。要與龍江春作主。翩然又趁東風去。
蝶戀花
作者：趙師俠（宋）

剪剪西風催碧樹。亂菊殘荷，節物驚秋暮。綠葉紅苞迎曉露。錦屏繡幄圍芳圃。塵世鸞驂那肯駐。尚憶層城，仙苑飛瓊侶。能共牡丹爭幾許。惜花對景聊為主。
蝶戀花
作者：趙師俠（宋）

百疊霜羅香蕊細。嫋嫋垂鈴，綴簇黃金碎。獨佔九秋風露裡。芳心不與群英比。采采東籬今古意。秀色堪餐，更惹蘭膏膩。不用南山橫紫翠。悠然消得因花醉。
蝶戀花
作者：趙師俠（宋）

剪水凌虛飛雪片。認得清香，雪樹深深見。傅粉凝酥明玉豔。含章簷下春風面。照影溪橋情不淺。羌管聲中，疊恨傳幽怨。隴首人歸芳信斷。萬重雲水江南遠。
蝶戀花
作者：趙師俠（宋）

夜雨鳴簷聲錄蔌。薄酒澆愁，不那更籌促。感舊傷今難舉目。無聊獨剪西窗燭。彈指光陰如電速。富貴功名，本自無心逐。糲食粗衣隨分足。此身安健他何欲。
蝶戀花
作者：趙師俠（宋）

春入園林新雨過。次第芳菲，惹起情無那。蜀錦青紅初剪破。枝頭點點胭脂顆。柳帶隨風金嫋娜。隱映餘霞，燦燦紅雲墮。高燭夜寒光照坐。只□沈醉誰扶我。
蝶戀花
作者：趙師俠（宋）

解語花枝嬌朵朵。不為傷春，愛把眉峰鎖。宜笑精神偏一個。微渦媚靨櫻桃破。先自腰肢常嫋娜。更被新來，酒飲頻過火。茶飯不忺猶自可。臉兒瘦得些娘大。
鷓鴣天
作者：趙師俠（宋）

煙靄空濛江上春。夕陽芳草渡頭情。飛紅已逐東風遠，嫩綠還因夜雨深。情脈脈，思沈沈。捲簾愁與暮雲平。欄干倚遍東西曲，杜宇一聲腸斷人。
鷓鴣天
作者：趙師俠（宋）

玉帶紅花供奉班。裹頭新樣總宜男。鬧裝鞍轡青驄馬，帖體衣裳紫窄衫。雲鬢重，黛眉彎。內家妝束冠江南。輕裘緩帶風流帥，錦繡叢花擁騎遠。
鷓鴣天
作者：趙師俠（宋）

榕葉陰陰未著霜。淺寒猶試夾衣裳。霧濃煙重遙山暗。雲淡天低去水長。風漸瀝，景淒涼。亂鴉聲裡又斜陽。孤帆落處驚鷗鷺，飛映書空雁字行。
鷓鴣天
作者：趙師俠（宋）

一葉驚秋風露清。砌蛩初聽傍窗聲。人逢役鵲飛烏夜，橋渡牽牛織女星。銀漢淡，暮雲輕。新蟾斜掛一鉤明。人間天上佳期處，涼意還從過雨生。
鷓鴣天
作者：趙師俠（宋）

風定江流似鏡平。斜陽天外掛微明。雲歸遠岫千山暝，霧映疏林一抹橫。漁火細，釣絲輕。黃塵撲撲謾爭榮。何時了卻人間事，泛宅浮家過此生。
鷓鴣天
作者：趙師俠（宋）

妙曲清聲壓楚城。蕙心蘭態見柔情。凌波隱稱金蓮步，蘸甲從教玉筍斟。歌緩緩，笑吟吟。向人真處可憐生。仙源幸有藏春處，何事乘風逐世塵。
鷓鴣天
作者：趙師俠（宋）

爆竹聲中歲又除。頓回和氣滿寰區。春風解綠江南樹，不與人間染白鬚。殘蠟燭，舊桃符。寧辭末後飲屠蘇。歸與幸有園林勝，次第花開可自娛。
柳梢青
作者：趙師俠（宋）

節物推移。青陽景變，玉琯灰飛。彩仗泥牛，星球雪柳，爭報春回。絲金縷玉幡兒。更斜嫋、東風應時。宜入新春，人隨春好，春與人宜。
柳梢青
作者：趙師俠（宋）

紅紫凋零。化工特地，剪玉裁瓊。碧葉叢芳，檀心點素，香雪團英。柔風喚起娉婷。似無力、斜敧翠屏。細細吹香，盈盈浥露，花裡傾城。
柳梢青
作者：趙師俠（宋）

漠漠輕陰。養花天氣，乍暗還明。曲徑風微，蜂迷紅片，蝶趁遊人。平蕪極目青青。謾悵望、誰招斷魂。柳外愁聞，鶯雛喚友，鳩婦呼晴。
柳梢青
作者：趙師俠（宋）

料峭餘寒。元宵欲過，燈火闌珊。宿酒難醒，新愁未解，搖兀吟鞍。深林百舌關關。更雨洗、桃紅未乾。野燒痕青，荒陂水滿，春事何堪。
柳梢青
作者：趙師俠（宋）

煙斂雲收。夕陽斜照，暮色遲留。天接波光，水涵山影，都在扁舟。虛名白盡人頭。問來往、何時是休。潮落潮生，吳山越嶺，依舊臨流。
柳梢青
作者：趙師俠（宋）

人間春足。一番紅紫，水流風逐。戲蝶初閒，輕搖粉翅，高低飛撲。雨昏煙暝增明，似積雪、枝間映綠。后土瓊芳，蓬萊仙伴，蕊粉香粟。
柳梢青
作者：趙師俠（宋）

矯首遐觀。崇臺徙倚，心目俱寬。一水縈藍，群峰聳翠，天接高寒。平生江北江南。總未識、閩中好山。雨暗前汀，雲生衣袂，身倦躋攀。
柳梢青
作者：趙師俠（宋）

暑懷煩鬱。危欄徙倚，凝情獨立。榕葉連陰，橫罔接秀，壺峰凝碧。海山雲樹微茫，更無數、歸帆暮集。卻憶瀟湘，孤村煙渚，晚風斜日。
柳梢青
作者：趙師俠（宋）

水滿方塘。菰蒲深處，戲浴鴛鴦。燦錦舒霞，紅幢綠蓋，時遞幽香。天弓搖掛孤光。映煙樹、雲間渺茫。散發披襟，都忘身世，真在仙鄉。
柳梢青
作者：趙師俠（宋）

濃碧摶枝，柔黃襯紫，獨殿春風。菡萏輕盈，甘瓜馥郁，葉萼相重。人生一笑難同。更餘韻、都藏笑中。日助清芬，酒添風味，須與從容。
浣溪沙
作者：趙師俠（宋）

日麗風和春晝長。杏花枝上正芬芳。無情社雨亦何狂。一洗嬌紅啼嫩臉，半開新綠映殘妝。畫梁空有燕泥香。
浣溪沙
作者：趙師俠（宋）

落日沈沈墮翠微。斷雲輕逐晚風歸。西山南浦畫屏圍。一目波光明欲溜，雨眉山色翠長低。須知人與景相宜。
浣溪沙
作者：趙師俠（宋）

松雪紛紛落凍泥。棲禽猶困傍枝低。茅簷冰柱玉鞭垂。流水濺濺春意動，群山燦燦曉光迷。朔風寒日度雲遲。
浣溪沙
作者：趙師俠（宋）

不比陽關去路賒。使君行即返京華。清江江上是吾家。聚散有時思夜雨，留連無計勸流霞。紅愁綠慘一川花。
浣溪沙
作者：趙師俠（宋）

雪絮飄池點綠漪。舞風遊漾燕交飛。陰陰庭院日遲遲。一縷水沈香散後，半甌新茗味回時。け閒萬事總忘機。
浣溪沙
作者：趙師俠（宋）

本是孤根傲雪霜。肌膚不肯涴鉛黃。要隨塵世淺勻妝。似杏著花尤燦燦，比梅成實自雙雙。青枝巧綴碧鴛鴦。
菩薩蠻
作者：趙師俠（宋）

扁舟又向蕭灘去。危牆卻系江頭樹。風送雨聲來。涼生真快哉。電光雲際掣。白浪天相接。不用怯風波。風波平地多。
菩薩蠻
作者：趙師俠（宋）

嬌花媚柳新妝靚。裙邊微露雙鴛並。笑靨最多情。春從兩臉生。香羅縈皓腕。翠袖籠歌扇。餘韻遏雲低。梁塵簌簌飛。
菩薩蠻
作者：趙師俠（宋）

晚風斷送歸帆急。重城回首天連碧。猶有小樓情。西山如舊青。故園今漸近。應卜燈花信。一喜一牽縈。平分兩處心。
菩薩蠻
作者：趙師俠（宋）

故人心尚如天遠。故心人更何由見。腸斷楚江頭。淚和江水流。江流空滾滾。淚盡情無盡。不怨薄情人。人情逐處新。
菩薩蠻
作者：趙師俠（宋）

小春愛日融融暖。危亭望處晴嵐滿。江靜綠迴環。橫陳無際山。清霜欺遠樹。黃葉風扶去。試探嶺頭梅。點紅開未開。
菩薩蠻
作者：趙師俠（宋）

瓊英為惜輕飛去。可人妙筆移縑素。瀟灑向南枝。永無開謝時。閨房難並秀。自是春風手。何必問逃禪。人間水墨仙。
菩薩蠻
作者：趙師俠（宋）

多情可是憐高節。濡毫幻出真清絕。雨葉共風枝。天寒人倚時。蕭蕭襟韻勝。堪與梅兄並。不用翠成林。坡仙曾賞音。
菩薩蠻
作者：趙師俠（宋）

霜風落木千山遠。護霜雲散晴曦暖。瀟灑小旗亭。山花照眼明。粉妝勻未了。一捻春風小。把酒恨匆匆。深情嫵媚中。
菩薩蠻
作者：趙師俠（宋）

行舟盪漾鳴雙槳。江流為我添新漲。指顧隔汀洲。人歸心尚留。陽關三疊舉。怨柳離情苦。何似莫來休。不來無許愁。
菩薩蠻
作者：趙師俠（宋）

故人話別情難已。故人此別何時會。江上駐危亭。離懷牽故情。悠悠東去水。簇簇漁村市。應記合江濱。瀟湘別故人。
菩薩蠻
作者：趙師俠（宋）

西風又老瀟湘樹。翩翩黃葉辭枝去。斜日淡雲籠。溪山煙靄中。危闌閒獨倚。縠浪連天際。殘角起江城。書空徵雁橫。
菩薩蠻
作者：趙師俠（宋）

東皇不受人間俗。為嫌花柳紛紅綠。特地閟春和。連延雨雪多。梅梢封玉蕊。春半開猶未。還恐怨韶華。吹綿作柳花。
菩薩蠻
作者：趙師俠（宋）

水風葉底波光淺。亭亭翠葉紅妝面。六月下塘春。平鋪雲錦屏。露涼輕點綴。綠映珍珠袂。渾似太真妃。倚闌嬌困時。
好事近
作者：趙師俠（宋）

紅杏已香殘，唯有海棠堪惜。天氣著花如酒，醉嬌紅無力。娉娉嫋嫋倚東風，柔媚忍輕摘。憑仗暮寒要住，賽錦川春色。
好事近
作者：趙師俠（宋）

雲度鵲成橋，青翼已傳訊息。彩仗蕊宮初下，應人問佳夕。龍煙縹渺散妝樓，香霧擁瑤席。準擬洞房披扇，看仙家春色。
醉蓬萊
作者：趙師俠（宋）

正金風零露，玉宇生涼，晚秋天氣。華渚流虹，應生商佳瑞。電繞神樞，慶綿宗社，御寶圖宸極。脫屣塵凡，遊心澹泊，逍遙物外。聖子神孫，祖皇文母，上接三宮，下通五世。至盛難名，亙古今無比。誕節重明，燕樂和氣，動普天均被。壽祝南山，尊傾北海，臣鄰歡醉。
漢宮春
作者：趙師俠（宋）

丹詔天飛，見皇家願治，側席英才。鴻儒抱負素蘊，壯志興懷。文場戰勝，便從此、脫跡蒿萊。人共羨，鹿鳴勸駕，還因計吏偕來。先春佔早爭開。是人間第一，唯有江梅。莆中舊傳盛事，六亞三魁。桃花浪暖，更平地、聽一聲雷。藍綬嫋，蘆鞭駿馬，長安走遍天街。
廳前柳
作者：趙師俠（宋）

晚秋天。過暮雨，雲容斂，月澄鮮。正風露悽清處，砌蛩喧。更黃蝶。舞翩翩。念故里、千山雲水隔，被名韁利鎖縈牽。莫作悲秋意，對尊前。且同樂。太平年。
廳前柳
作者：趙師俠（宋）

景清佳。正倦客，凝秋思。浩無涯。遞十里香芬馥，桂初華。向碧葉。露芳葩。為粟粒、鵝兒情淡薄，倩西風染就丹砂。不比黃金雨，燦餘霞。送幽夢，到仙家。
訴衷情
作者：趙師俠（宋）

清和時候雨初晴。密樹翠陰成。新篁嫩搖碧玉，芳徑綠苔深。雛燕語，乳鶯聲。暑風輕。簾旌微動，沈篆煙消，午枕餘清。
訴衷情
作者：趙師俠（宋）

神功聖德妙難量。靈應著莆陽。湄洲自昔仙境，宛在水中央。孚惠愛，備祈禳。降嘉祥。雲車風馬，肸蠁來歆，桂酒椒漿。
訴衷情
作者：趙師俠（宋）

茫茫雲海浩無邊。天與誰相連。舳艫萬里來往，有禱必安全。專掌握，雨晹權。屬豐年。瓊卮玉醴，饗此精誠，福慶綿綿。
訴衷情
作者：趙師俠（宋）

威靈千里護封圻。十萬戶歸依。白湖宮殿雲聳，香火盡虔祈。傾壽酒，誦聲詩。諒遙知。民康俗阜，雨潤風滋，功與天齊。
一翦梅
作者：趙師俠（宋）

雪裡盈盈玉破花。遐想風流，壓盡京華。點酥糰粉任敧斜。獨露春妍誰似他。有酒何須稚子賒。訪戴歸來，倚棹溪涯。人生得意定談誇。除卻西湖，不計誰家。
一翦梅
作者：趙師俠（宋）

暖日烘梅冷未蘇。脫葉隨風，獨見枯株。先春佔早又何如。玉點枝頭，猶自蕭疏。江北江南景不殊。雪裡花清，月下香浮。他年調鼎費工夫。且與藏春，處士西湖。
朝中措
作者：趙師俠（宋）

斜陽留照有餘紅。煙靄淡冥濛。麥隴青搖一望，前山翠失雙峰。高臺徙倚，松飄逸韻，梅減冰容。俯視塵寰如掌，翩然我欲乘風。
朝中措
作者：趙師俠（宋）

疏疏簾幕映娉婷。初試曉妝新。玉腕雲邊緩轉，修蛾波上微顰。鉛華淡薄，輕勻桃臉，深注櫻唇。還似舞鸞窺沼，無情空惱行人。
朝中措
作者：趙師俠（宋）

西風著意送歸船。家近總欣然。去日梅開爛漫，歸時秋滿山川。京華倦客，難堪羈思，歷盡秋邊。寄語姮娥休笑，月圓人亦團圓。
朝中措
作者：趙師俠（宋）

亂山春過雪成堆。七里遞香回。蕊簇玲瓏金粟，花裝碎屑玫瑰。蘭衰梅謝，桃粗李俗，誰與追隨。清絕殿春仙侶，清風吹破荼䕷。
朝中措
作者：趙師俠（宋）

開隨律琯度芳辰。鮮豔見天真。不比浮花浪蕊，天教月月常新。薔薇顏色，玫瑰態度，寶相精神。休數歲時月季，仙家欄檻長春。
朝中措
作者：趙師俠（宋）

眉間黃色喜何如。花縣拜恩初。五品榮頒命服，十行祗奉天書。萱堂繡閣，均封大邑，盛事同居。此日銀章朱紱，行看玉帶金魚。
點絳唇
作者：趙師俠（宋）

日暖風喧，殿春瓊蕊依臺榭。雪堆花架。不用丹青寫。瑩徹精神，映月唯宜夜。幪香帕。倩風扶下。碎玉殘妝卸。
點絳唇
作者：趙師俠（宋）

漠漠春陰，褪花時候餘寒峭。數聲啼鳥。喚起簾櫳曉。雲鬢慵梳，淡拂春山小。情多少。亂縈愁抱。風裡垂楊嫋。
點絳唇
作者：趙師俠（宋）

嫋嫋娉娉，可人尤賽娘風韻。花嬌玉潤。一捻春期近。佔路藏機，已向棋中進。俱休問。酒旗花陣。早晚爭先勝。
撲蝴蝶
作者：趙師俠（宋）

清和時候，薰風來小院。琅玕脫籜，方塘荷翠颭。柳絲輕度流鶯，畫棟低飛乳燕。園林綠陰初遍。景何限。輕紗細葛，綸巾和羽扇。披襟散發，心清塵不染。一杯洗滌無餘，萬事消磨去遠。浮名薄利休羨。
醉桃源・阮郎歸
作者：趙師俠（宋）

微雲掃盡碧虛寬。月華光影寒。山河表裡鑑中看。沈沈清夜闌。風細細，露漙漙。神遊八極間。九宵回首望塵寰。悠然醉夢還。
醉桃源・阮郎歸
作者：趙師俠（宋）

纖枝延蔓走青虯。風清體更柔。故繞檀蕊著花稠。疏疏如綴旒。瓊作靨，玉成裘。玫瑰應輩流。惜香愁怕罥搔頭。寧隨□事休。
醉桃源・阮郎歸
作者：趙師俠（宋）

杜鵑花發映山紅。韶光覺正濃。水流紅紫各西東。綠肥春已空。閒戲蝶，懶遊蜂。破除花影重。問春何事不從容。憂愁風雨中。
賀聖朝
作者：趙師俠（宋）

千林脫落群芳息。有一枝先白。孤標疏影壓花叢，更清香堪惜。吟情無盡，賞音未已，早紛紛藉藉。想貪結子去調羹，任叫雲橫笛。
踏莎行
作者：趙師俠（宋）

白雲開殘，紅雲吹盡。園林新綠迷芳徑。榆錢不解青春，隨風亂點蒼苔暈。紫燕飛忙，黃鸝聲嫩。日長煙暖遊蜂困。憑高念遠思無窮，那堪宿酒厭厭病。
踏莎行
作者：趙師俠（宋）

萬事隨緣，一身須正。功名富貴皆前定。多圖廣計要爭強，如何人力將天勝。枉費機謀，徒勞奔競。到頭畢竟由他命。安時處順得心閒，飢餐困寢虧賢甚。
憶秦娥
作者：趙師俠（宋）

傷離索。不堪涼月穿珠箔。穿珠箔。料應別後，粉銷瓊削。無聊倚遍西樓角。枝頭幾誤驚飛鵲。驚飛鵲。先來憔悴，更逢搖落。
武陵春
作者：趙師俠（宋）

一陣曉風花信早，先到小桃枝。冉冉紅雲映翠微。開宴憶瑤池。零亂分飛貪結子，芳徑自成蹊。消得劉郎去路迷。腸斷武陵溪。
武陵春
作者：趙師俠（宋）

乍雨籠晴雲不定，芳草綠纖柔。燕語鶯啼小院幽。春色二分休。試憑危欄凝遠目，山與水光浮。滾滾閒愁逐水流。流不盡、許多愁。
清平樂
作者：趙師俠（宋）

無風輕燕。繚繞深深院。晝永人閒簾不卷。時聽鶯簧巧囀。清和天氣陰陰。南風初奏薰琴。喚起午窗新夢，愁添一掬歸心。
清平樂
作者：趙師俠（宋）

一宵風雨。春與人俱去。春解再來花作主。只有行人無據。殷勤滿酌離觴。陽關唱起愁腸。苦恨無情杜宇，聲聲叫斷斜陽。
清平樂
作者：趙師俠（宋）

纖穠嬌小。也解爭春早。佔得中央顏色好。裝點枝枝新巧。東皇初到江城。殷勤先去迎春。乞與黃金腰帶，壓持紅紫紛紛。
鵲橋仙
作者：趙師俠（宋）

風波平地，塵埃撲面，總是爭名競利。悟時不必苦貪圖，但言任、流行坎止。忽來忽去，何榮何辱，天也知人深意。一帆風送過桐江，喜跳出、琉璃井裡。
鵲橋仙
作者：趙師俠（宋）

同雲幕幕，狂風浩浩，激就六花飛下。山川滿目白模糊，更茅舍、溪橋瀟灑。玉田銀界，瑤林瓊樹，光映乾坤不夜。行人不為旅人忙，怎解識、天然圖畫。
鵲橋仙
作者：趙師俠（宋）

春光已暮，花殘葉密，更值無情風雨。斜陽芳樹翠煙中，又聽得、聲聲杜宇。血流無用，離魂空斷，只撓淒涼為旅。在家誰道不如歸，你何似、隨風歸去。
鵲橋仙
作者：趙師俠（宋）

明河風細，鵲橋雲淡，秋入庭梧先墜。摩孩羅荷葉傘兒輕，總排列、雙雙對對。花瓜應節、蛛絲卜巧，望月穿針樓外。不知誰見女牛忙，謾多少、人間歡會。
謁金門
作者：趙師俠（宋）

風和雨。又送一番春去。春去不知何處住。惜春無覓處。柳老空摶香絮。鶯嬌乍遷芳樹。回念故園如舊否。不堪聞杜宇。
謁金門
作者：趙師俠（宋）

江水綠。江山數峰如簇。喚渡小舟來岸北。筍輿行太速。素豔窗紗籠玉。埠負看花心目。今夜知他何處宿。斷魂沙路曲。
謁金門
作者：趙師俠（宋）

沙畔路。記得舊時行處。藹藹疏煙迷遠樹。野航橫不渡。竹裡疏花梅吐。照眼一川鷗鷺。家在清江江上住。水流愁不去。
謁金門
作者：趙師俠（宋）

風雨急。紅紫又還狼藉。嫩綠團枝苔徑溼。簾開雙燕入。院靜晝閒人寂。一縷水沈煙直。心事有誰能會得。階前芳草碧。
謁金門
作者：趙師俠（宋）

風策策。山迥暮煙橫白。淅瀝穿林翻敗葉。羈懷愁倦客。問宿荒村山驛。誰識離情脈脈。雁足無書孤夜色。音塵千里隔。
謁金門
作者：趙師俠（宋）

花夜雨。渺渺綠波南浦。擘絮晴雲山外吐。凝情誰共語。十二玉梯空佇。閒卻瑣窗朱戶。久客念歸歸未許。寸心愁萬縷。
謁金門
作者：趙師俠（宋）

風雨半。春鎖綠楊深院。幕浪不翻香穗卷。輕寒閒便面。歸興新來不淺。勾引閒愁撩亂。一枕春酲誰與管。曉鶯驚夢斷。
東坡引
作者：趙師俠（宋）

相看情未足。離觴已催促。停歌欲語眉先蹙。何期歸太速。如今去也，無計追逐。怎忍聽、陽關曲。扁舟後夜灘頭宿。愁隨煙樹簇。愁隨煙樹簇。
東坡引
作者：趙師俠（宋）

飛花紅不聚。都因夜來雨。枝頭冷落情如許。東風誰是主。看看滿地，堆卻香絮。但目斷、章臺路。殘英剩蕊留春住。春歸何處去。春歸何處去。
東坡引
作者：趙師俠（宋）

杯行情意密。今宵是何夕。行人此別真堪惜。愁腸空悶鬱。明朝去也，回首相憶。要留戀、如何得。無端驟雨飄何急。人來心上滴。人來心上滴。
生查子
作者：趙師俠（宋）

梅從隴首傳，柳向郵亭折。鴛瓦曉霜濃，掠面凝寒色。相逢意便親，欲去如何說。我亦是行人，更與行人別。
生查子
作者：趙師俠（宋）

千山擁翠屏，一水縈羅帶。雨過水痕添，雲散山容在。亭高景最幽，天迴風尤快。啼鳥一聲閒，喚起情無奈。
生查子
作者：趙師俠（宋）

遲遲春晝長，冉冉東風軟。寒食乍晴天，紅紫芳菲遍。前峰積翠橫，新漲挼藍遠。向晚淡煙迷，一段屏山展。
生查子
作者：趙師俠（宋）

春光不肯留，風雨催將去。紅逐故園塵，綠滿江南樹。陰晴寒食天，寂寞西郊路。芳草織新愁，悵望人何處。
生查子
作者：趙師俠（宋）

庭虛任雀喧，院靜無人到。回首十年非，賴得知幾早。心隨香篆銷，意與梅花好。萬事轉頭空，一笑吾身老。
少年遊
作者：趙師俠（宋）

玉壺冰結暮天寒。朔吹繞闌干。雪破梢頭，香傳花外，春信入江南。巡簷索笑情無限，一點已微酸。待得黃垂，冥冥煙雨，綠樹嫋金丸。
少年遊
作者：趙師俠（宋）

冰霜凝凍臘殘時。暖律漸推移。綵勝羅幡，土牛春杖，和氣與春回。花心柳眼知時節，微露向陽枝。喜入新春，稱心百事，如意想都宜。
小重山
作者：趙師俠（宋）

樂歲農家喜夜春。朝來收宿霧，快新晴。雲移日轉午風輕。香羅薄，喧暖困遊人。積水滿春塍。綠波翻鬱郁，露秧針。幸無離緒苦牽情。煙林外，時聽杜鵑聲。
霜天曉角
作者：趙師俠（宋）

雨餘風勁。霧重千山暝。茅舍寒林相映。分明是、圖畫景。去程何日定。天遠長安近。喚起新愁無盡。全沒個、故園信。
霜天曉角
作者：趙師俠（宋）

艤舟砂磧。秋淨波澄碧。極目青山橫遠，懸崖斷、擁蒼壁。傍巖漁艇集。渡頭人物立。八景瀟湘真畫，雲籠日、晚風急。
江南好・憶江南
作者：趙師俠（宋）

天共水，水遠與天連。天淨水平寒月漾，水光月色兩相兼。月映水中天。人與景，人景古難全。景若佳時心自快，心遠樂處景應妍。休與俗人言。
關河令・清商怨
作者：趙師俠（宋）

亭皋霜重飛葉滿。聽西風斷雁。閒憑危闌，斜陽紅欲斂。行人歸期太晚。誤彷彿、征帆幾點。水遠連天，愁雲遮望眼。
關河令・清商怨
作者：趙師俠（宋）

江頭伊軋動柔櫓。漸楚天欲暮。浩蕩輕鷗，波間自容與。岸蓼汀蘋無緒。更滿目、瀟疏江樹。此意何窮，憑誰圖畫取。
採桑子
作者：趙師俠（宋）

連朝雨驟驅春去，瓦注盆傾。不記初春。潤柳催花忒有情。春光解有重來日，寧耐休爭。待得秋深。聽你無聊點滴聲。
採桑子
作者：趙師俠（宋）

梅花謝後櫻花綻，淺淺勻紅。試手天工。百卉千葩一信通。餘寒未許開舒妥，怨雨愁風。結子筠籠。萬顆勻圓訝許同。
浪淘沙
作者：趙師俠（宋）

絳萼襯輕紅。綴簇玲瓏。夭桃繁李一時同。獨向枝頭春意鬧，嬌倚東風。飛片入簾櫳。粉淡香濃。鳳簫聲斷月明中。只恐明朝風雨惡，燕嘴泥融。
浪淘沙
作者：趙師俠（宋）

桃萼正芳菲。初佔春時。蒸霞燦錦望中迷。斜出繁枝臨曲沼，鸞鑑妝遲。蜂蝶鎮相依。天氣融怡。空教追憶武陵溪。片片漫隨流水去，風暖煙霏。
浪淘沙
作者：趙師俠（宋）

搖曳萬絲風。輕染煙濃。鵝黃初褪綠茸茸。雨洗雲嬌春向晚，雪絮空濛。車馬灞橋中。別緒匆匆。只知攀折怨西東。不道曉風殘月岸，離恨無窮。
雙頭蓮令
作者：趙師俠（宋）

太平和氣兆嘉祥。草木總成雙。紅苞翠蓋出橫塘。兩兩鬥芬芳。幹搖碧玉並青房。仙髻擁新妝。連枝不解引鸞皇。留取映鴛鴦。
畫堂春
作者：趙師俠（宋）

西真仙子宴瑤池。素裳瓊豔冰肌。瑞籠香霧撲銖衣。鳳翥鸞飛。玉骨解凌風露，鉛華不涴凝脂。戍樓羌管正孤吹。月淡煙低。
南柯子・南歌子
作者：趙師俠（宋）

木落千山瘦，風微一水澄。清霜暖日快歸程。喚渡沙頭、款款話離情。傍岸漁舟集，橫空雁字輕。憑闌凝望眼增明。一片瀟湘、真個畫難成。
西江月
作者：趙師俠（宋）

笳鼓旌旗改色，弓刀鎧甲增明。攢花簇隊馬蹄輕。稟聽元戎號令。羊祐輕裘臨陣，亞夫細柳屯營。觀瞻已聳定王城。飛虎威名日振。
西江月
作者：趙師俠（宋）

淼淼澄清波面，依依紫翠山光。危欄徙倚對斜陽。山影波流蕩漾。世事一番醒醉，人生幾度炎涼。高情收拾付觥觴。何止羲皇人上。
洞仙歌
作者：趙師俠（宋）

元宵三五。正好嬉遊去。梅柳蛾蟬鬥濟楚。換鞋兒、添頭面，只等黃昏，恰恨有、些子無情風雨。心忙腹熱，沒頓渾身處。急把燈臺炙艾炷。做匙婆、許蔥油，麥灰畫葫蘆，更漏轉，越㬠不停不住。待歸去、尤自意遲疑，但無語空將，眼兒廝覷。
南鄉子
作者：趙師俠（宋）

元夜景尤殊。萬斛金蓮照九衢。錘拍豉湯都賣得，爭如。甘露杯中萬顆珠。應是著功夫。腦麝濃薰費小廚。不比七夕黃蠟做，知無。要底圓兒糖上浮。
行香子
作者：趙師俠（宋）

春日遲遲。春景熙熙。漸郊原、芳草萋萋。夭桃灼灼，楊柳依依。見燕喃喃，蜂簇簇，蝶飛飛。閒庭寂寂，曲沼漪漪。更鞦韆、紅索垂垂。遊人隊隊，樂意嬉嬉。盡醉醺醺，歌緩緩，語低低。
卜算子
作者：趙師俠（宋）

晴日斂春泥，陌上東風軟。料峭寒禁花柳閒，枉恨春工淺。綠漲一江深，黛潑千山遠。目斷平蕪無際愁，數盡徵鴻點。
卜算子
作者：趙師俠（宋）

楊柳褪金絲，豔杏搖紅影。欲雨還晴二月天，春色渾無定。曉夢不堪驚，午晝新來永。一掬歸心萬疊愁，空惹長亭恨。
卜算子
作者：趙師俠（宋）

嬌豔醉楊妃，輕嫋憐飛燕。人在昭陽睡足時，初試妝深淺。一段錦新裁，萬里來何遠。高燭休教照夜寒，媚臉融春豔。
卜算子
作者：趙師俠（宋）

綠暗柳藏煙，紅淡花經雨。更著如花似玉人，豔態嬌波注。纖手捧瑤卮，緩遏歌雲縷。只恐鶯花不解留，還逐東風去。
卜算子
作者：趙師俠（宋）

雲斂料寒輕，雨漲春波渺。旅枕無堪夢易驚，啼鴂聲催曉。尚憶故園花，紅紫為容好。世路崎嶇長短亭，來往何時了。
伊州三臺
作者：趙師俠（宋）

桂華移自雲巖。更被靈砂染丹。清露溼酡顏。醉乘風、下臨世間。素娥襟韻蕭閒。不與群芳並看。蔌蔌絳綃單。覺身輕、夢迴廣寒。
水調歌頭
作者：陳亮（宋）

不見南師久，謾說北群空。當場隻手，畢竟還我萬夫雄。自笑堂堂漢使，得似洋洋河水，依舊只流東。且復穹廬拜，會向藁街逢。堯之都，舜之壤，禹之封。於中應有，一個半個恥臣戎。萬里腥羶如許，千古英靈安在，磅礴幾時通。胡運何須問，赫日自當中。
念奴嬌
作者：陳亮（宋）

江南春色，算來是、多少勝遊清賞。妖冶廉纖，只做得，飛鳥向人偎傍。地闢天開，精神朗慧，到底還京樣。人家小語，一聲聲近清唱。因念舊日山城，個人如畫，已作州中想。鄧禹笑人無限也，冷落不堪惆悵。秋水雙明，高山一弄，著我些悲壯。南徐好住，片帆有分來往。
賀新郎
作者：陳亮（宋）

修竹更深處。映簾櫳、清陰障日，坐來無暑。水激泠泠如何許。跳碎危欄玉樹。都不繫、人間朝暮。東閣少年今老矣，況樽中有酒嫌推去。猶著我，明流語。大家綠野陪容與。算等閒、過了薰風，又還商素。手弄柔條人健否，尤憶當時雅趣。恩未報、恐成辜負。舉目江河休感涕，念有君如此何愁虜。歌未罷，誰來舞。
滿江紅
作者：陳亮（宋）

曾洗乾坤，問何事、雄圖頓屈。試著眼、階除當下，又添英物。北向爭衡幽憤在，南來遺恨狂酋失。算淒涼部曲幾人存，三之一。諸老盡，郎君出。恩未報，家何恤。念橫飛直上，有時還戢。笑我只知存飽暖，感君元不論階級。休更上百尺舊家樓，塵侵帙。
桂枝香
作者：陳亮（宋）

天高氣肅。正月色分明，秋容新沐。桂子初收，三十六宮都足。不辭散落人間去，怕群花、自嫌凡俗。向他秋晚，喚回春意，幾曾幽獨。是天上、餘香剩馥。怪一樹香風，十里相續。坐對花旁，但見色浮金粟。芙蓉只解添秋思，況東籬、淒涼黃菊。入時太淺，背時太遠，愛尋高躅。
三部樂
作者：陳亮（宋）

小屈穹廬，但二滿三平，共勞均佚。人中龍虎，本為明時而出。只合是、端坐王朝，看指揮整辦，掃蕩飄忽。也持漢節，聊過舊家宮室。西風又還帶暑，把征衫著上，有時披拂。休將看花淚眼，聞弦□骨。對遺民、有如皎日。行萬里、依然故物。入奏幾策，天下里、終定於一。
水調歌頭
作者：陳亮（宋）

人物從來少，籬菊為誰黃。去年今日，倚樓還是聽行藏。未覺霜風無賴，好在月華如水，心事楚天長。講論參洙泗，杯酒到虞唐。人未醉，歌宛轉，興悠揚。太平胸次，笑他磊磈欲成狂。且向武夷深處，坐對雲煙開斂，逸思如微茫。我欲為君壽，何許得新腔。
念奴嬌
作者：陳亮（宋）

危樓遠望，嘆此意、今古幾人曾會。鬼設神施，渾認作、天限南疆北界。一水橫陳，蓮崗三面，做出爭雄勢。六朝何事，只成門戶私計。因笑王謝諸人，登高懷遠，也學英雄涕。憑卻長江管不到，河洛腥羶無際。正好長驅，不須反顧，尋取中流誓。小兒破賊，勢成寧問疆場。
賀新郎
作者：陳亮（宋）

老去憑誰說。看幾番、神奇臭腐，夏裘冬葛。父老長安今餘幾，後死無仇可雪。猶未燥、當時生髮。二十五絃多少恨，算世間、那有平分月。胡婦弄，漢宮瑟。樹猶如此堪重別。只使君、從來與我，話頭多合。行矣置之無足問，誰喚妍皮痴骨。但莫使、伯牙弦絕。九轉丹砂牢拾取，管精金、只是尋常鐵。龍共虎，應聲裂。
瑞雲濃慢
作者：陳亮（宋）

蔗漿酪粉，玉壺冰醑，朝罷更聞宣賜。去天咫尺，下拜再三，幸今有母可遺。年年此日，共道月入懷中最貴。向暑天，正風雲會遇，有恁嘉瑞。鶴沖霄，魚得水。一超便、直入神仙地。植根江表。開拓兩河，做得黑頭公未。騎鯨赤手，問如何、長鞭尺箠。向來王謝風流，只今管是。
阮郎歸
作者：陳亮（宋）

波光渺渺浸晴陂。有亭湖岸西。芰荷香拂柳絲垂。升堂獻壽卮。紅約腕，綠侵衣。願祝屆期頤。花間妙語欲無詩。一年歌一詞。
祝英臺近
作者：陳亮（宋）

駕扁舟，衝劇暑。千里江上去。夜宿晨興，一一舊時路。百年望了旬頭，被人饞破，故紙裡、是爭雄處。怎生訴。欲待細與分疏，其如有憑據。包裹生魚，活底怎遭遇。相逢樽酒何時，征衫容易，君去也、自家須住。
蝶戀花
作者：陳亮（宋）

手拈黃花還自笑。笑比淵明，莫也歸來早。隨世功名渾草草。五湖卻共繁華老。冷淡家生冤得道。旖旎妖嬈，春夢如今覺。管個歲華須到了。此花之後花應少。
水調歌頭
作者：陳亮（宋）

人愛新來景，龍認舊時湫。不論三伏，小住便覺凜生秋。我自醉眠其上，任是水流其下，湍激若為收。世事如斯去，不去為誰留。本無心，隨所寓，觸虛舟。東山始末，且向靈洞與沈浮。料得神仙窟穴，爭似提封萬里，大小几琉球。但有君才具，何用問時流。
念奴嬌
作者：陳亮（宋）

西風帶暑，又還是、長途利牽名役。我已無心，君因甚，更把青衫為客。邂逅卑飛，幾時高舉，不露真訊息。大家行處，到頭須管行得。何處尋取狂徒，可能著意，更問渠儂骨。天上人間，最好是、鬧裡一般岑寂。瀛海無波，玉堂有路，穩著青霄翼。歸來何事，眼光依舊生碧。
卜算子
作者：陳亮（宋）

悄靜菊花天，洗盡梧桐雨。倍九周遭爛熳開，祝壽當頭取。頂戴玉袍黃，疊秀金稜吐。仙種花容晚節香，人願爭先睹。
賀新郎
作者：陳亮（宋）

離亂從頭說。愛吾民，金繒不愛，蔓藤累葛。壯氣盡消人脆好，冠蓋陰山觀雪。虧殺我，一星星發。涕出女吳成倒轉，問魯為齊弱何年月。丘也幸，由之瑟。斬新換出旗麾別。把當時、一椿大義，拆開收合。據地一呼吾往矣，萬里搖肢動骨。這話霸、又成痴絕。天地洪爐誰扇韛，算於中、安得長堅鐵。淝水破，關東裂。
垂絲釣
作者：陳亮（宋）

菊花細雨。蕭蕭紅蓼汀渚。景物漸幽，風致如許。秋未暮。又值吾初度。看天宇。正澄清欲往，登高未也，紅塵當面飛舞。幾人弔古。烏帽牢收取。短髮還羞覷。遐壽身、近五雲深處。
綵鳳飛
作者：陳亮（宋）

人立玉，天如水，特地如何撰。海南沈燒著，欲寒猶暖。算從頭，有多少、厚德陰功，人家上，一一舊時香案。□煞經慣。小駐吾舟才爾，依然歡聲滿。莫也教、公子王孫眼見。這些兒、穎脫處，高出書卷。經綸自入手，不了判斷。
鷓鴣天
作者：陳亮（宋）

落魄行歌記昔遊。頭顱如許尚何求。心肝吐盡無餘事，口腹安然豈遠謀。才怕暑，又傷秋。天涯夢斷有書不。大都眼孔新來淺，羨爾微官作計周。
謁金門
作者：陳亮（宋）

新雨足。洗盡山城袢褥。見說好峰三十六。峰峰如立玉。四海英遊追逐。事業相時伸縮。入境德星須做福。只愁金詔趣。
天仙子
作者：陳亮（宋）

一夜秋光先著柳。暑力平明羞失守。西風不放入簾幃，饒永晝。沈煙透。半月十朝秋定否。指點芙蕖凝佇久。高處成蓮深處藕。百年長共月團圓，女進男，酒稱壽。一點浮雲人似舊。
水調歌頭
作者：陳亮（宋）

事業隨人品，今古幾麾旌。向來謀國，萬事盡出汝書生。安識鯤鵬變化，九萬里風在下，如許上南溟。斥鷃旁邊笑，河漢一頭傾。嘆世間，多少恨，幾時平。霸圖消歇，大家創見又成驚。邂逅漢家龍種，正爾烏紗白紵，馳騖覺身輕。樽酒從渠說，雙眼為誰明。
洞仙歌
作者：陳亮（宋）

秋容一洗，不受凡塵涴。許大乾坤這回大。向上頭，些子是鵰鶚摶空，籬底下，只有黃花幾朵。騎鯨汗慢，那得人同坐。赤手丹心撲不破。問唐虞、禹湯文武，多少功名，猶自是、一點浮雲鏟過。且燒卻、一瓣海南沈，任拈取、千年陸沈奇貨。
祝英臺近
作者：陳亮（宋）

嫩寒天，金氣雨，攬斷一秋事。仝樣霏微，遠作小晴意。世間萬寶都成，些兒無欠，只待與、黃花為地。好招致。對此鬱鬱蔥蔥，新篘未成醉。翻手為雲，造物等兒戲。也知富貴來時，一班呈露，便做出人中祥瑞。
踏莎行
作者：陳亮（宋）

書冊如仇，舊遊渾諱。有懷不斷人應異。千山上去夢魂輕，片帆似下蠻溪水。已共酒杯，長堅海誓。見君忽忘花前醉。從來解事苦無多，不知解到毫芒未。
南鄉子
作者：陳亮（宋）

人物滿東甌。別我江心識俊遊。北盡平蕪南似畫，中流。誰系龍驤萬斛舟。去去幾時休。猶自潮上更來頭。醉墨淋漓人感舊，離愁。一夜西風似夏不。
三部樂
作者：陳亮（宋）

入腳西風，漸去去來來，早三之一。春花無數，畢竟何如秋實。不須待、名品如麻，試為君屈指，是誰層出。十朝半月，爭看摶空霜鶻。從來別真共假，任盤根錯節，更饒倉卒。還他濟時好手，封侯奇骨。沒些兒、媻姍勃窣。也不是、崢嶸突兀。百二十歲，管做徹、元分人物。
賀新郎
作者：陳亮（宋）

話殺渾閒說。不成教、齊民也解，為伊為葛。樽酒相逢成二老，卻憶去年風雪。新著了、幾莖華髮。百世尋人猶接踵，嘆只今兩地三人月。寫舊恨，向誰瑟。男兒何用傷離別。況古來、幾番際會，風從雲合。千里情親長晤對，妙體本心次骨。臥百尺、高樓斗絕。天下適安耕且老，看買犁賣劍平家鐵。壯士淚，肺肝裂。
點絳唇
作者：陳亮（宋）

一夜相思，水邊清淺橫枝瘦。小窗如晝。情共香俱透。清入夢魂，千里人長久。君知否。雨﹀人︽。格調還依舊。
點絳唇
作者：陳亮（宋）

電繞璇樞，此時昌運生真主。慶聊簪組。喜氣生綿宇。宴啟需雲，湛露恩均布。鏘韶濩。鳳歌鸞舞。玉斝飛香醑。
點絳唇
作者：陳亮（宋）

碧落蟠桃，春風種在瓊瑤苑。幾回花綻。一子千年見。香染丹霞，摘向流虹旦。深深願。萬年天算。玉顆常來獻。
點絳唇
作者：陳亮（宋）

煙雨樓臺，曉來獨上無滋味。落花流水。掩映漁樵市。酒聖詩狂，只遣愁無計。頻凝睇。問人天際。曾見歸舟未。
南歌子
作者：陳亮（宋）

池草抽新碧，山桃褪小紅。尋春閒過小園東。春在亂花深處、鳥聲中。遊鐙歸敲月，春衫醉舞風。誰家三弄學元戎。吹起閒愁，容易上眉峰。
好事近
作者：陳亮（宋）

籬菊吐寒花，香弄小園秋色。攜手畫闌西畔，憶去年同摘。小亭依舊鎖西風，往事已無跡。懶向碧雲深處，問徵鴻訊息。
好事近
作者：陳亮（宋）

橫玉叫清宵，簾外月侵殘燭。人在畫樓高處，倚闌干幾曲。穿雲裂石韻悠揚，風細斷遠續。驚落小梅香粉，點一庭苔綠。
好事近
作者：陳亮（宋）

的皪兩三枝，點破暮煙蒼碧。好在屋簷斜入，傍玉奴橫笛。月華如水過林塘，花陰弄苔石。欲向夢中飛蝶，恐幽香難覓。
浣溪沙
作者：陳亮（宋）

小雨翻花落畫簷。欄堂香注酒重添。花枝能語出朱簾。緩步金蓮移小小，持杯玉筍露纖纖。此時誰不醉厭厭。
採桑子
作者：陳亮（宋）

桃花已作東風笑，小蕊嫣然。春色暄妍。緩步煙霞到洞天。一杯滿瀉蒲桃綠，且共留連。醉倒花前。也佔紅香影裡眠。
朝中措
作者：陳亮（宋）

蓼花風淡水雲纖。倚閣卷重簾。索寞敗荷翠減，蕭疏晚□紅添。魂銷天末，眉橫遠岫，斜掛新蟾。誰信故人千里，此時卻到眉尖。
柳梢青
作者：陳亮（宋）

柳絲煙織。掩映小池，鱗鱗波碧。幾片飛花，半簷殘雨，長亭愁寂。憑高望斷江南，悵千里、疏煙淡日。鬥草風流，弄梅情分，教人思憶。
浪淘沙
作者：陳亮（宋）

霞尾卷輕綃。柳外風搖。斷虹低系碧山腰。古往今來離別地，煙水迢迢。歸雁下平橋。目斷魂銷。夕陽無限滿江皋。楊柳杏花相對晚，各自無聊。
浪淘沙
作者：陳亮（宋）

院落曉風酸。春如西園。芳英吹破玉闌干。牆外紅塵飛不到，徹骨清寒。清淺小堤灣。瘦竹團欒。水光疏影有無間。彷彿浣沙溪上見，波面雲鬟。
小重山
作者：陳亮（宋）

碧幕霞綃一縷紅。槐枝啼宿鳥，冷煙濃。小樓愁倚畫闌東。黃昏月，一笛碧雲風。往事已成空。夢魂飛不到，楚王宮。翠綃和淚暗偷封。江南闊，無處覓徵鴻。
轉調踏莎行・踏莎行
作者：陳亮（宋）

洛浦塵生，巫山夢斷。旗亭菸草裡，春深淺。梨花落盡，荼䕷又綻。天氣也似，尋常庭院。向晚情懷，十分惱亂。水邊佳麗地，近前細看。娉婷笑語，流觴美滿。意思不到，夕陽孤館。
品令
作者：陳亮（宋）

瀟灑林塘暮。正迤邐、香風度。一番天氣，又添作瓊枝玉樹。粉蝶無蹤，疑在落花深處。深沈庭院，也捲起、重簾否。十分春色，依約見了，水村竹塢。怎向江南，更說杏花煙雨。
最高樓
作者：陳亮（宋）

春乍透，香早暗偷傳。深院落，鬥清妍。紫檀枝似流蘇帶，黃金須勝闢寒鈿。更朝朝，瓊樹好，笑當年。花不向沈香亭上看。樹不著唐昌宮裡玩。衣帶水，隔風煙。鉛華不御凌波處，蛾眉淡掃至尊前。管如今，渾似了，更堪憐。
青玉案
作者：陳亮（宋）

武陵溪上桃花路。見徵騎、匆匆去。嘶入斜陽芳草渡。讀書窗下，彈琴石上，留得銷魂處。落花冉冉春將暮。空寫池塘夢中句。黃犬書來何日許。輞川輕舸，杜陵尊酒，半夜燈前雨。
訴衷情
作者：陳亮（宋）

獨憑江檻思悠悠。斜日墮林邱。鴛鴦屬玉飛處，急槳蕩輕舟。紅蓼岸，白蘋洲。夜來秋。數聲漁父，一曲水仙，歌斷還愁。
南鄉子
作者：陳亮（宋）

風雨滿蘋洲。繡閣銀屏一夜秋。當日襪塵何處去，溪樓。怎對煙波不淚流。天際自歸舟。浪卷濤翻一葉浮。也似我儂魂不定，悠悠。宋玉方悲庾信愁。
一叢花
作者：陳亮（宋）

冰輪斜輾鏡天長。江練隱寒光。危闌醉倚人如畫，隔煙村、何處鳴桹。烏鵲倦棲，魚龍驚起，星斗掛垂楊。蘆花千頃水微茫。秋色滿江鄉。樓臺恍似遊仙夢，又疑是、洛浦瀟湘。風露浩然，山河影轉，今古照淒涼。
清平樂
作者：陳亮（宋）

銀屏繡閣。不道鮫綃薄。嘶騎匆匆塵漠漠。遠過夕陽村落。亂山千疊無情。今宵遮斷愁人。兩處香消夢覺，一般曉月秋聲。
漁家傲
作者：陳亮（宋）

漠漠平沙初落雁。黃花濁酒情何限。紅日漸低秋漸晚。聽客勸。金荷莫訴真珠滿。坐上少年差氣岸。題詩落帽從來慣。戲馬龍山當日燕。真奇觀。尊前未覺風流遠。
醜奴兒・採桑子
作者：陳亮（宋）

黃昏山驛銷魂處，枝亞疏籬。枝亞疏離。醞藉香風蜜打圍。隔籬雞犬誰家舍，門掩斜暉。門掩斜暉。花落花開總不知。
滴滴金
作者：陳亮（宋）

斷橋雪霽聞啼鳥。對林花、弄晴曉。畫角吹香客愁醒，見梢頭紅小。團酥剪蠟知多少。向風前、壓春倒。江嶂人煙畫圖中，有短篷香繞。
七娘子
作者：陳亮（宋）

風流家世傳張緒。似靈和新種垂楊縷。綺席摛詞，銀臺奏賦。當年夢繞蓬山路。賣花聲斷藍橋暮。記吟鞭醉帽曾經處。蜀郡歸來，荊州老去。心情零亂隨風絮。
醉花陰
作者：陳亮（宋）

峻極雲端瀟灑寺。賦我登高意。好景屬清遊，玉友黃花，謾續龍山事。秋風滿座芝蘭媚。杯酒隨宜醉。行樂任天真，一笑和同，休問無攜妓。
醉花陰
作者：陳亮（宋）

姓名未勒慈恩寺。誰作山林意。杯酒且同歡，不許時人，輕料吾曹事。可憐風月於人媚。那對花前醉。珍重主人情，聞說當年，宴出紅妝妓。
漢宮春
作者：陳亮（宋）

雪月相投。看一枝才爆，驚動香浮。微陽未放線路，說甚來由。先天一著，待闢開、多少旬頭。卻引取，春工入腳，爭教訊息停留。官不容針時節，做一般孤瘦，無限清幽。隨緣柳綠柳白，費盡雕鎪。疏林野水，任橫斜、誰與妝修。猛認得，些兒合處，不堪持獻君侯。
暮花天・花發沁園春
作者：陳亮（宋）

天意微慳，春工多裕，長鬚末後殷勤。骨瘦挽先，肌韻恰好，花頭徑尺徐陳。紅黃粉紫，更牛家、姚魏為真。留幾種，蒂殢中州，異時齊頓渾身。承平當日開多少，笙歌何限，是甚人人。氣入江南，心知芍藥，彷彿前事猶存。名品應須，認舊家，雨露方新。成一處，蓓蕾根株，剩看諸譜紛紛。
新荷葉
作者：陳亮（宋）

豔態遠幽，誰能潔淨爭妍。淡抹疑濃，肯將自在求憐。終嫌獨好，任毛嬙、西子差肩。六郎塗涴，似和不似依然。赫日如焚，諸餘只憑光鮮。雨過風生，也應百事隨緣。香須道地，對一池、著甚沈煙。根株好在，淤泥白藕如椽。
秋蘭香
作者：陳亮（宋）

未老金莖，些子正氣，東籬淡佇齊芳。分頭添樣白，同菊幾般黃。向閒處、須一一排行。淺深饒間新妝。那陶令，漉他誰酒，趁醒消詳。況是此花開後，便蝶亂無花，管甚蜂忙。你從今、採卻蜜成房。秋英誠商量。多少為誰，甜得清涼。待說破，長生真訣，要飽風霜。
漢宮春
作者：陳亮（宋）

雪滿江頭，怪一枝不耐，還漏微陽。詩人越樣眼淺，早自成章。群葩如繡，到那時、爭愛春長。須知道，未通春信，是誰飽試風霜。堪笑紅爐畫閣，問從來寒氣，損甚容光。枝頭有花恁好，映帶新妝。寒窗愁絕，嗅清芬、不料飢腸。都緣是，此君小異，費他萬種消詳。
桂枝香
作者：陳亮（宋）

仙風透骨。向夏葉叢中，春花重出。駿發天香，不是世間尤物。佔些空闊閒田地，共霜輪、伴他秋實。淺非冷蕊，深非幽豔，中無倚握。任拈取、龍涎篤耨。兒女子看承，萬屈千屈。做數珠見，刻畫毋鹽唐突。不知幾樹欒團著，但口吻、非鳴雲室。是耶非也，書生見識，聖賢心術。
水龍吟
作者：陳亮（宋）

錢王霸圖成時，多應是百年遺樹。羞將高古，為渠遮映，魚鹽排程。且向空山，趁時多事，四垂盤踞。算興衰坐閱，權奇磊塊，世間□，□斤斧。又見當天明聖，便彈丸、也難分土。一番整頓，舊家草木，新來雨露。鐵石心腸，叫龍根幹，亭亭天柱。縱茯苓下結，蔦蘿高際，怎堪攀附。
臨江仙
作者：陳亮（宋）

五百年間非一日，可堪只到今年。雲龍欲化豔陽天。從來耆舊傳，不博地行仙。昨夜風聲何處度，典型猶在南山。自憐不結傍時緣。著鞭非我事，避路只渠賢。
水龍吟
作者：陳亮（宋）

鬧花深處層樓，畫簾半卷東風軟。春歸翠陌，平莎茸嫩，垂楊金淺。遲日催花，淡雲閣雨，輕寒輕暖。恨芳菲世界，遊人未賞，都付與、鶯和燕。寂寞憑高念遠。向南樓、一聲歸雁。金釵鬥草，青絲勒馬，風流雲散。羅綬分香，翠綃封淚，幾多幽怨。正銷魂，又是疏煙淡月，子規聲斷。
洞仙歌
作者：陳亮（宋）

瑣窗秋暮，夢高唐人困。獨立西風萬千恨。又簷花落處，滴碎空階，芙蓉院，無限秋容老盡。枯荷催欲折，多少離聲，鎖斷天涯訴幽悶。似蓬山去後，方士來時，揮粉淚、點點梨花香潤。斷送得，人間夜霖鈴，更葉落梧桐，孤燈成暈。
虞美人
作者：陳亮（宋）

東風蕩揚輕雲縷。時送蕭蕭雨。水邊臺榭燕新歸。一口香泥溼帶、落花飛。海棠糝徑鋪香繡。依舊成春瘦。黃昏庭院柳啼鴉。記得那人和月、折梨花。
眼兒媚
作者：陳亮（宋）

試燈天氣又春來。難說是情懷。寂寥聊似，揚州何遜，不為江梅。扶頭酒醒爐香炧，心緒未全灰。愁人最是，黃昏前後，煙雨樓臺。
思佳客
作者：陳亮（宋）

花拂闌干柳拂空。花枝綽約柳鬟松。蝶翻淡碧低邊影，鶯囀濃香杪處風。深院落，小簾櫳。尋芳猶憶舊相逢。橋邊攜手歸來路，踏皺殘花幾片紅。
浣溪沙
作者：陳亮（宋）

爽氣朝來卒未闌。可能著我屋千間。不須拄笏望西山。柳外霎時征馬駿，沙頭盡日白鷗閒。稱心容易足君歡。
賀新郎
作者：陳亮（宋）

鏤刻黃金屋。向炎天、薔薇水灑，淨瓶兒浴。溼透生綃裙微褪，誰把琉璃藉玉。更管甚、微涼生熟。磊浪星兒無著處，喚青奴、記度新翻曲。嬌不盡，ソ州竹。一泓曲水鱗鱗蹙。粉生紅、香臍皓腕，藕雙蓮獨。拂掠烏雲新妝晚，無奈纖腰似束。白篤耨、霞觴浮綠。三島十州心在否，是天花、只怕凡心觸。才亂墜，便簌簌。
賀新郎
作者：陳亮（宋）

暱暱駢頭語。笑黃花、重陽去也，不成分數。傾國容華隨時喚，依舊清歌妙舞。苦未冷、都無星暑。恰好良辰花共酒，鬥尊前、見在陽臺女。朝共暮，定何許。蓼紅徙倚明汀渚。正蕭蕭、迎風夾岸，淡煙微雨。篤耨龍涎燒未也，好向兒家祝取。是有分、分工須與。以色事人能幾好，願衾稠、無縫休離阻。心一片，絲千縷。
水調歌頭
作者：李（宋）

足跡半天下，家說在瓊州。往來無定，蓬頭垢面任憎嫌。揮掃筆頭萬字，貫穿胸中千古，不記受生年。海角一相遇，緣契似從前。鍾離歌，呂公篆，醉張顛。恍如赤城龍鳳，來過我鯨仙。笑我未離世網，不染箇中塵土，飢食困來眠。擬問君家祖，兜率樂天天。
六州歌頭
作者：李（宋）

高皇神武，善駕馭豪英。攘北狄，驅群盜，命天膺。救蒼生。奈夢繞沙漠，隔溫情，屈和好，召大將，歸兵柄，列樞庭。公指汴京。威已振河洛，不顧身烹。失一時機會，嗟左衽吾民。痛岳家軍。孰扶傾。久沈冤憤，七十載，還復遇，帝王真。表遺列，錫王號，日照臨。激士心。始識安劉計，寧禍己，是忠臣。我乘傳，訪壁壘，想精明。英氣懍然若在，仍題扁、昭揭天恩。笑原頭芳草，一死不能春。交怨人神。
水調歌頭
作者：楊炎正（宋）

寒眼亂空闊，客意不勝秋。強呼斗酒，發興特上最高樓。舒捲江山圖畫，應答龍魚悲嘯，不暇顧詩愁。風露巧欺客，分冷入衣裘。忽醒然，成感慨，望神州。可憐報國無路，空白一分頭。都把平生意氣，只作如今憔悴，歲晚若為謀。此意仗江月，分付與沙鷗。
水調歌頭
作者：楊炎正（宋）

杖屨覓春色，行遍大江西。訪花問柳，都自無語欲成蹊。不道七州三壘，今歲五風十雨，全是太平時。徵轡晚乘月，漁釣夜垂絲。詩書帥，坐圍玉，塵揮犀。興方不淺，領袖風月過花期。只恐梅梢青子，已露調羹訊息，金鼎待公歸。回首騰王閣，空對落霞飛。
水調歌頭
作者：楊炎正（宋）

父老一杯酒，爭勸史君留。可憐桃李千樹，無語送歸舟。聽得拈笙玉指，都把萬家遺愛，吹作許離愁。倚醉袖紅溼，生怕夕陽流。問君侯，今幾日，到東州。還家時候，次第梅已暗香浮。只恐道間驛使，先寄調羹訊息，歸去總無由。鼎鉉功名了，徐赴赤松遊。
水調歌頭
作者：楊炎正（宋）

買得一航月，醉臥出長安。平堤千里過盡，楊柳綠陰間。依約曉鶯啼處，認得南徐風物，客夢恍驚殘。重到舊遊所，如把畫圖看。英雄事，千古意，一憑闌。惜今老矣，無復健筆寫江山。天上人間知己，賴有使星郎宿，照映此塵寰。準擬五湖去，為乞釣魚竿。
水調歌頭
作者：楊炎正（宋）

把酒對斜陽，無語問西風。胭脂何事，都做顏色染芙蓉。放眼暮江千頃，中有離情萬斛，無處落徵鴻。天在闌干角，人倚醉醒中。千萬裡，江南北，浙西東。吾生如寄，尚想三徑菊花叢。誰是中州豪傑，借我五湖舟楫，去作釣漁翁。故園且回首，此意莫匆匆。
水調歌頭
作者：楊炎正（宋）

一笛起城角，吹破小梅愁。東風猶未，誰遣春信到吾州。聞得東來千騎，鼓舞兒童竹馬，和氣與空浮。桃李未陰處，準擬種千頭。今太守，宋人物，晉風流。政成談笑，不妨高興在南樓。只恐蓬萊仙伯，合侍玉皇香案，難作寇恂留。約住紫泥詔，憑軾且優遊。
水調歌頭
作者：楊炎正（宋）

踏碎九街月，乘醉出京華。半生湖海，誰念今日老還家。獨把瓦盆盛酒，自與漁樵分席，說伊政聲佳。竹馬望塵去，倦客亦隨車。聽薰風，清曉月，韻梅花。人家十萬，說盡炎熱與諮嗟。只恐棠陰未滿，已有楓宸趣召，歸路不容遮。回首江邊柳，空著舊棲鴉。
滿江紅
作者：楊炎正（宋）

春入臺門，又見染、柳絲新綠。對此景，一年為壽，一番添福。莫怪鳳池頒詔晚，要教淮水恩波足。聽邊民、千歲頌聲中，重重祝。堂萱茂，庭枝馥。歌倚扇，杯持玉。共勸君一醉，滿斟醽醁。今夜東風吹酒醒，明朝萬里騎黃鵠。向九霞、光裡望宸輝，看除目。
滿江紅
作者：楊炎正（宋）

筆染相思，暗題盡、朱門白壁。動離思、春生遠岸，煙銷殘日。楊柳結成羅帶恨，海棠染就胭脂色。想深情、幽怨繡屏間，雙鶒鸂。春水綠，春山碧。花有恨，酒無力。對一奩愁思，九分孤寂。寸寸錦腸渾欲斷，盈盈玉淚應偷滴。倩東風、吹雁過江南，傳訊息。
滿江紅
作者：楊炎正（宋）

壽酒如澠，拼一醉、勸君休惜。君不記、濟河津畔，當年今夕。萬丈文章光焰裡，一星飛墮從南極。便御飛、乘興入京華，班鄉棘。君不是，長庚白。又不是，嚴陵客。只應是，明主夢中良弼。好把袖間經濟手，如今去補天西北。等瑤池、侍宴夜歸時，騎箕翼。
滿江紅
作者：楊炎正（宋）

典盡春衣，也應是、京華倦客。都不記，麴塵香霧，西湖南陌。兒女別時和淚拜，牽衣曾問歸時節。到歸來、稚子已成陰，空頭白。功名事，雲霄隔。英雄伴，東南拆。對雞豚社酒，依然鄉國。三徑不成陶令隱，一區未有揚雄宅。問漁樵、學作生生涯，從今日。
瑞鶴仙
作者：楊炎正（宋）

風光開舊眼。正梅雪初消，柳絲新染。樓臺競裝點。照金荷十里，珠簾齊卷。湘弦楚管。動香風、旌旗影轉。望雲間，一點臺星飛下，洞天清晚。爭看。袖紅圍坐，舞翠回春，笑歌生暖。歡聲正遠。嬉遊意，未容懶。恐絲綸趣召，清都仙伯，歸去朝天夜半。倩邦人、挽取遨頭，醉扶玉腕。
賀新郎
作者：楊炎正（宋）

十日狂風雨。掃園林、紅香萬點，送春歸去。獨有荼䕷開未到，留得一分春住。早楊柳、趁晴飛絮。可奈暖埃欺晝永，試薄羅衫子輕如霧。驚舊恨，到眉宇。東風臺榭知何處。問燕鶯如今，尚有春光幾許。可歡一年遊賞倦，放得無情露醑。為喚取、扇歌裙舞。乞得風光遠兩眼，待為君、滿把金盃舉。扶醉玉，伴揮麈。
賀新郎
作者：楊炎正（宋）

夢裡驂鸞馭。望蓬萊不遠，翩然被風吹去。吹到楚樓煙月上，不記人間何處。但疑是、蓬壺別所。縹緲霓裳天女隊，奉一仙、滿把流霞舉。如喚我，醉中舞。醉醒夢覺知何許。問瀟湘今日，誰與主盟尊俎。無限青春難老意，擬倩管絃寄與。待新築沙堤穩步。萬里雲霄都歷遍，卻依前、流水桃源路。留此筆，為君賦。
念奴嬌
作者：楊炎正（宋）

漢天雲靜，望一星飛過，湘南湘北。當是郴山猿鶴夢，喚起日邊訊息。羽扇綸巾，浩然乘興，此意無人識。扁舟千里，但聞清夜橫笛。記得天上人間，去年今日，曾作稱觴客。明月風煙依舊似，只覺蓬萊懸隔。更恐明朝，詔黃飛下，趣駕沖霄翼。袞衣劍履，望公長在南極。
念奴嬌
作者：楊炎正（宋）

杏花楊柳，對東風染盡、一年春色。彈壓煙光三萬頃，誰識清都仙伯。夜泛銀潢，手移星緯，飛墮從天闕。御風乘興，偶然身到鄉國。二年人樂昇平，舞臺歌榭，處處紅牙拍。壽酒千觴斟不盡，一醉何妨今夕。更約明年，鳳凰遲上，去作稱觴客。梅花折得，贈君調鼎訊息。
洞仙歌
作者：楊炎正（宋）

芙蓉開了，春未江梅透。小小東風弄晴晝。把萬家和氣，吹入笙歌，爐燻裡，都與慈闈做壽。黃堂今日貴，自著萊衣，捧勸金船十分酒。願從今，江海上，日日韶華桃李逕，總為人間種就。但看取、天邊老人星，有一點臺星，共光南鬥。
洞仙歌
作者：楊炎正（宋）

帶湖佳處，彷彿真蓬島。曾對金樽伴芳草。見桃花流水，別是春風，笙歌裡，誰信東君曾老。功名都莫問，總是神仙，買斷風光鎮長好。但如今，經國手，袖裡偷閒，天不管、怎得關河事了。待貌取、精神上凌煙，卻旋買扁舟，歸來聞早。
鵲橋仙
作者：楊炎正（宋）

思歸時節，乍寒天氣，總是離人愁緒。夜來無奈被西風，更吹作、一簾秋雨。征衫拂淚，闌干倚醉，羞對黃花無語。寄書除是雁來時，又只恐、書成雁去。
鵲橋仙
作者：楊炎正（宋）

築成臺榭，種成花柳，更又教成歌舞。不知誰為帶湖仙，收拾盡、壺天風露。閒中得味，酒中得趣，只恐天還也妒。青山縱買萬千重，遮不斷、詔書來路。
蝶戀花
作者：楊炎正（宋）

離恨做成春夜雨。添得春江，劃地東流去。弱柳系船都不住。為君愁絕聽鳴櫓。君到南徐芳草渡。想得尋春，依舊當年路。後夜獨憐回首處。亂山遮隔無重數。
蝶戀花
作者：楊炎正（宋）

點檢笙歌多釀酒。不放東風，獨自迷楊柳。院院翠陰停永晝。曲欄隨處堪垂手。昨日解酲今夕又。消得情懷，長被春僝僽。門外馬嘶人去後。亂紅不管花消瘦。
蝶戀花
作者：楊炎正（宋）

萬點飛花愁似雨。峭殺輕寒，不會留春住。滿地亂紅風掃聚。只教燕子銜將去。獨倚闌干閒自覷。深院無人，行到無情處。簾外絲絲楊柳舞。又還裝點人情緒。
千秋歲
作者：楊炎正（宋）

五雲縹緲。朝退金門曉。歸未穩，傳宣到。龍樓陪夕宴，鳳沼吟春草。人間世，誰知自有蓬萊島。一杯宜勸了。換得天顏笑。人不老，春長好。從今千百歲，總是中書考。瑤池會，金盤剩薦安期棗。
玉人歌
作者：楊炎正（宋）

風西起。又老盡籬花，寒輕香細。漫題紅葉，句裡意誰會。長天不恨江南遠，苦恨無書寄。最相思，盤桔千枚，膾鱸十尾。鴻雁阻歸計。算愁滿離腸，十分豈止。倦倚闌干，顧影在天際。凌煙圖畫青山約，總是浮生事。判從今，買取朝醒夕醉。
點絳唇
作者：楊炎正（宋）

邂逅開尊，眼中有個人纖軟。袖羅輕轉。玉腕回春暖。韻處無多，只惱人腸斷。詞將半。近前相勸。撲撲清香滿。
點絳唇
作者：楊炎正（宋）

水載離懷，暮帆吹月寒欺酒。楚梅春透。忍放持杯手。莫唱陽關，免溼盈盈袖。君行後。那人消瘦。不惱詩腸否。
秦樓月・憶秦娥
作者：楊炎正（宋）

東風寂。垂楊舞困春無力。春無力。落紅不管，杏花狼籍。斷腸芳草萋萋碧。新來怪底相思極。相思極。冷煙池館，又將寒食。
浣溪沙
作者：楊炎正（宋）

楊柳籠煙嫋嫩黃。桃花蘸水染紅香。薄羅衫子日初長。飲盡東風三百盞，醉來愁斷幾回腸。教人獨自遣風光。
浣溪沙
作者：楊炎正（宋）

三逕閒情傲落霞。五湖高興不浮家。自斟北斗浸丹砂。閒把胸中千澗壑，撰成醉處一生涯。雪樓風月篆崗花。
桃源憶故人
作者：楊炎正（宋）

尊前未語眉先皺。只把橫波斜溜。此意問春知否。蝶困蜂兒瘦。𦟂膎呷丁些來酒。越會把人僝僽。有個約伊時候。夢裡來相就。
踏莎行
作者：楊炎正（宋）

宿鷺棲身，飛鴻點淚，不堪更是重陽到。一襟無處著淒涼。倚闌堪盡斜陽倒。瘦減難豐，悲傷易老，淡觴消得黃花笑。畫眉人去玉篦存，濃愁如黛憑誰掃。
減字木蘭花
作者：楊炎正（宋）

月明如晝。占斷小樓供把酒。入眼人人。如月精神更有情。大家休睡。留到天明和月醉。生怕醒來。月到波心憶酒媒。
生查子
作者：楊炎正（宋）

金蓮照夜紅，玉腕扶春碧。曲妙遏雲行，人好欺花色。歡生酒面濃，笑染爐香溼。飲盡十玻璃，月墮東方白。
柳梢青
作者：楊炎正（宋）

生紫衫兒。影金領子，著得偏宜。步穩金蓮，香薰紈扇，舞轉花枝。捧杯更著𦟂膎。唱一個、新行耍詞。玉骨冰肌，好天良夜，怎不憐伊。
相見歡
作者：楊炎正（宋）

江湖萬里徵鴻。再相逢。多少風煙摸在、笑談中。歌裙醉。羅巾淚。別愁濃。瘦減腰圍不礙、帶金重。
訴衷情
作者：楊炎正（宋）

露珠點點欲團霜。分冷與紗窗。錦書不到腸斷，煙水隔茫茫。徵燕盡，塞鴻翔。睇風檣。闌干曲處，又是一番，倚盡斜陽。
滿江紅
作者：楊炎正（宋）

豹尾班中，誰一似、神仙冠玉。認得是、當年唱第，鬥間星宿。萬卷平生都看了，如今剗地無書讀。向雲霄、去路有行堤，沙新築。黃封酒，生朝祿。金縷唱，生朝曲。且通宵一醉，剩裁紅燭。待做太平真宰相，黑頭坐對三槐綠。問恁時、猶有甚除書，長生籙。
點絳唇
作者：俞灝（宋）

欲問東君，為誰重到江頭路。斷橋薄暮。香透溪雲渡。細草平沙，愁入凌波步。今何許。怨春無語。片片隨流水。
清平樂
作者：連久道（宋）

陣鴻驚處。一網沈江渚。落葉亂風和細雨。撥棹不如歸去。蘆花輕泛微瀾。蓬窗獨自清閒。一覺遊仙好夢，任它竹冷松寒。
減字木蘭花
作者：趙師（宋）

江南春早。春到南枝花更好。不比尋常。深著胭脂學弄妝。壽陽開宴。拂拂紅霞生酒面。從此溪橋。步障翻騰著絳綃。
蘇幕遮
作者：宋先生（宋）

氣隨神，神隨氣。神氣相隨，透入泥丸裡。長把金關牢鎖閉。捉得金晶，暗地添歡喜。下辛勤，鬚髮志。十二時中，莫把工夫棄。陰盡陽全神出體。功行成時，名列神仙位。
醜奴兒・採桑子
作者：宋先生（宋）

真人本是凡人做，悟者何難。名利如山。隔斷神仙路往還。謝師指教生死限，長在心間。長在心間。十二時中不暫閒。
沁園春
作者：宋先生（宋）

速速修行，惜取身中，無價□珍。把金烏玉兔，爐中煉用，陰陽造化，養就陽神。虎嘯龍吟丹田裡，頂內時時仙樂聲。泥丸裡，烹煎水火，鉛汞成真。夜來端坐澄心神。見真人顏貌新。用河車搬載，充開牛鬥，星辰潔皎，光射分明。服了刀圭功成後，自知道、仙班有姓名。諸仙請，待玉皇宣至，朝拜三清。